Bluefors

Bluefors Oy on suomalainen teknologiayritys, joka valmistaa kvanttitietokoneiden jäähdyttimiä, kryostaatteja. Bluefors on alallaan markkinajohtaja. Noin puolet maailman tutkimuslaitosten ja teknologiayritysten kvanttitietokoneista jäähdytetään Blueforsin valmistamilla kryostaateilla.

Maailman ensimmäisen kvanttitietokoneen vuonna 2010 rakentanut professori Andrew Cleland todisti yhtiön puolesta vuonna 2020: "Missään muualla maailmassa kuin Suomessa ei osata valmistaa tulevaisuustietokoneen välttämätöntä osaa yhtä taitavasti". Clelandin mukaan Blueforsin jäähdyttimellä ei juuri ole kilpailijoita. Hänen mukaansa esimerkiksi kiinalaiset haluaisivat kyllä valmistaa vastaavia jäähdyttimiä itse, mutta tällaisten laitteiden takaisinmallinnus on liki mahdotonta. Vaikka kryostaatin leikkaisi auki, on mahdotonta arvioida, mikä osista on aktiivinen ja kuinka kopio tulisi valmistaa. 

Cleland sanoi, että sen vuoksi Blueforsin laitteita jonotetaan puoli vuotta, ne maksavat puoli miljoonaa kappaleelta ja niitä lähtee Suomesta ympäri maailmaa – lähinnä Kiinaan ja Yhdysvaltoihin – noin yksi joka päivä.  Yhtiö luopui myöhemmin laitteiden myymisestä Kiinaan, koska vientirajoitukset sekä lisääntynyt sääntely tekivät siitä liiketoimintaympäristönä mahdottoman.

Blueforsin perusti vuonna 2008 Espoossa alankomaalainen fysiikan tohtori Rob Blaauwgeers niin ikään alankomaalaisen Pieter Vorselmanin kanssa. Yrityksen omistajiin kuuluu Blaauwgeersin ja Vorselmanin lisäksi myös suomalainen kehitysyhtiö Devco Partners.

Yrityksen pääkonttori ja tehdas sijaitsee Helsingin Pitäjänmäessä, minkä lisäksi sillä on valmistusta Yhdysvalloissa ja kuusi eri toimipistettä ympäri maailmaa. Asiakkaita yrityksellä on muun muassa kvanttitietokoneiden, matalan lämpötilan fysiikan tutkimuksessa ja lääketieteellisessä tutkimuksessa.

 Historia 
Blueforsin alkujuuret sijoittuvat Espoon Otaniemen maineikkaaseen Kylmälaboratorioon. Vuonna 2005 hollantilainen Rob Blaauwgeers tuli tutkijaksi Teknillisen korkeakoulun, nykyisen Aalto-yliopiston, Kylmälaboratorioon. Hän oli kolme vuotta aiemmin tehnyt väitöskirjansa samassa paikassa, ja ollut välissä Alankomaissa tutkijatohtorina. Hän sai tehtäväkseen päivittää Aalto-yliopiston jäähdytyslaitteet uuden tyyppisiksi kuivalaimennusjäähdyttimiksi. 

Vanhojen jäähdytyslaitteiden ongelmana oli, että niissä käytettiin avoimessa kierrossa nestemäistä typpeä ja heliumia jäähdytykseen. Koska laitteet toimivat avoimessa kierrossa, lämpenevä helium ja typpi haihtuivat ilmaan, jolloin nesteen pinnan taso vaihteli ja niitä piti jatkuvasti lisätä laitteisiin.

Blaauwgeersin laboratoriolle kehittämässä kuivalaimennusjäähdyttimessä kaikkia jäähdytykseen käytettäviä heliumseoksia kierrätetään laitteen sisällä suljetussa kierrossa. Tällöin niitä ei tarvinnut jatkuvasti lisätä uudelleen laitteisiin, kun ne eivät enää haihtuneet ilmaan. Samalla hän kehitti laboratorion jäähdytyslaitteille automaattisen kaasunhallintajärjestelmän, joka teki laitteiden käytöstä helppoa ja automatisoitua. Blaauwgeers kutsui kehitystyöhön mukaan tutkijakollegansa Pieter Vorselmanin, ja yhdessä he rakensivat prototyypin uuden sukupolven kylmälaitteesta. Vuonna 2007 ensimmäiset laitteet otettiin käyttöön TKK:n Kylmälaboratoriossa. Helppokäyttöisyydellään laitteet mullistivat alan.

Kaksikko näki laitteissa myös kaupallista potentiaalia, ja yhdessä he perustivat Blueforsin vuonna 2008. Yritys nimettiin perustajien sukunimiä mukaillen BlueFors Cryogenicsiksi, joka myöhemmin lyheni muotoon Bluefors. Yritys valmisti aluksi lähinnä vain tieteellisessä tutkimuksessa käytettäviä laitteistoja. Nokian alasajon jälkeen Suomi tuki uusia yrityksiä, ja tämä tuki tuli Blueforsin kannalta sopivaan aikaan.  Blaauwgeers ja Vorselman vuokrasivat autotallin kokoisen tilan teollisuusrakennuksesta Pitäjänmäellä. Vähitellen yhtiö laajeni rakennuksen sisällä, kunnes vuokranantaja kysyi, haluaisiko Bluefors ostaa koko talon.

 Tuotteet 
Vuonna 2025 Blueforsin valmistamia kryostaatteja oli myyty yhteensä noin 1500 kappaletta. Niistä merkittävä osa on valmistettu kvanttitietokoneita varten. Yhtiö myy noin 200 tämän kaltaista jäähdytysjärjestelmää vuodessa. Jäähdyttimeen tarvitaan tuhat osaa, jotka Bluefors tilaa eri puolilta maailmaa ja kokoaa.

Kvanttitietokoneiden rakentamisessa suprajohtavat kubitit ovat yksi johtavista teknologista ratkaisuista. Edellytys niiden toiminnalle on, että systeemi jäähdytetään niin lähelle absoluuttista nollapistettä, jotta sen virtapiirit muuttuvat suprajohtaviksi. Tämän lisäksi kubittien kvanttitilat ovat herkkiä häiriöille, minkä vuoksi niiden toiminnalle tarvitaan mahdollisimman häiriötön tila, mitä edistää niiden jäähdytys lähelle absoluuttista nollapistettä. Tämän vuoksi suprajohteisiin perustuva kvanttitietokone tarvitsee Blueforsin valmistamia jäähdytyslaitteita. Blueforsin jäähdytin oli Time-lehden helmikuun 2023 numeron kannessa, kun lehti käsitteli kvanttivallankumoukseen liittyviä mahdollisuuksia ja riskejä.

Blueforsin tuotteisiin kuuluu Kide, maailman suurin sarjatuotannossa oleva kryostaatti. Kide on kolme metriä korkea, kuusikulmainen, 1,6 m2 kokoinen kammio, joka painaa seitsemän tonnia. Kiteen valmistukseen käytetään muun muassa 600 grammaa kultaa. Laitteen kylmimmässä kohdassa jäähdytettävä materiaali saadaan pidettyä vain 10 millikelvinin päässä absoluuttisesta nollapisteestä. Siihen kohtaan sijoitetaan kvanttitietokoneen prosessori. Kide pystyy jäähdyttämään 50 kg laitteistoa, mikä riittää tuhatkubittisen kvanttitietokoneen rakentamiseen. Modulaarisen rakenteen ansiosta koko laitteistoa ei tarvitse saada yhtä kylmäksi, vaan riittää, että laitteen alin kerros on lähellä nollaa kelvin-astetta. Ensimmäinen toimiva Kide toimitettiin IBM-yhtiölle keväällä 2023.

 Liiketoiminnan kehitys 

 2008: perustettu
 2016: Tasavallan presidentin kansainvälistymispalkinto vuonna 2016. 
 2019: liikevaihto 60 miljoonaa euroa ja liiketulos 13 miljoonaa euroa
 2020: liikevaihto 82 miljoonaa, tulos 22 miljoonaa. Henkilöstöä 235; työntekijät edustavat 28:aa kansallisuutta.
 2021: liikevaihto 105 miljoonaa, tulos 29 miljoonaa.
 2022: liikevaihto 134 miljoonaa euroa, tulos 29 miljoonaa.
 2023: liikevaihto 196 miljoonaa euroa, tulos 41miljoonaa. Bluefors osti suurimman tavarantoimittajansa, yhdysvaltalaisen Cryomechin, joka kehittää ja valmistaa kryogeenisiä jäähdytysjärjestelmiä. Työntekijöitä on noin 600, noin 50 eri maasta. Työntekijöistä ainakin parikymmentä on saanut oppinsa Kylmälaboratoriosta.
 2024: liikevaihto yli 200 miljoona euroa.

 Lähteet 

 Aiheesta muualla 

 Verkkosivut

Luokka:Helsinkiläiset yritykset
Luokka:Suomalaiset teknologiayritykset
Luokka:Merkittävät yritysartikkelit vailla tietolaatikkoa